***** ΚΑΝΟΝΙΣΜΟΣ (ΕΟΚ) αριθ. 966/87 ΤΗΣ ΕΠΙΤΡΟΠΗΣ της 2ας Απριλίου 1987 που τροποποιεί τα νομισματικά εξισωτικά ποσά στον τομέα του βοείου κρέατος καθώς και τον κανονισμό (ΕΟΚ) αριθ. 3153/85 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 90/87 (2), και ιδίως το άρθρο 9 παράγραφος 2 και το άρθρο 12, Εκτιμώντας: ότι τα νομισματικά εξισωτικά ποσά που καθιερώθηκαν από τον κανονισμό (ΕΟΚ) αριθ. 1677/85 καθορίστηκαν από τον κανονισμό (ΕΟΚ) αριθ. 119/87 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 721/87 (4)· ότι ο κανονισμός (ΕΟΚ) αριθ. 1678/85 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 409/87 (6), καθόρισε τους συντελεστές μετατροπής που θα εφαρμοσθούν στο γεωργικό τομέα· ότι, λόγω του κανονισμού (ΕΟΚ) αριθ. 653/87 του Συμβουλίου (7), που προβλέπει την εφαρμογή στην Ισπανία των κοινών τιμών στον τομέα του βοείου κρέατος, είναι αναγκαίο να προσαρμοσθούν τα νομισματικά εξισωτικά ποσά γι' αυτό το κράτος μέλος· ότι, κατ' εφαρμογή του κανονισμού (ΕΟΚ) αριθ. 827/87 της Επιτροπής (8), αρχίζει να ισχύει, από τις 6 Απριλίου 1987, ένας καινούριος μηχανισμός παρεμβάσεως που βασίζεται σε τιμή παρεμβάσεως 344 ECU ανά 100 χιλιόγραμμα για τα σφάγια αρσενικών ζώων της ποιότητας R3· ότι πρέπει, κατά συνέπεια, να προσαρμοσθεί η μέθοδος υπολογισμού των εξισωτικών ποσών στον τομέα του βοείου κρέατος· ότι ο κανονισμός (ΕΟΚ) αριθ. 3153/85 της Επιτροπής (9) καθόρισε τις λεπτομέρειες του υπολογισμού των νομισματικών εξισωτικών ποσών· ότι, λόγω της τροποποιήσεως του συστήματος παρεμβάσεως, είναι εφεξής αναγκαίο να προσαρμοσθεί επίσης το κείμενο του άρθρου 4 παράγραφος 3 στοιχείο β) του εν λόγω κανονισμού· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος 3 του παραρτήματος Ι του κανονισμού (ΕΟΚ) αριθ. 119/87 αντικαθίσταται από εκείνο που εμφαίνεται στο παράρτημα του παρόντος κανονισμού. Άρθρο 2 Το άρθρο 4 παράγραφος 3 σημείο β) του κανονισμού (ΕΟΚ) αριθ. 3153/85 αντικαθίσταται από το ακόλουθο κείμενο: «β) όσον αφορά τον τομέα του βοείου κρέατος το νομισματικό εξισωτικό ποσό υπολογίζεται με βάση την τιμή παρεμβάσεως που καθορίζεται για τα σφάγια αρσενικών ζώων της ποιότητας R3 στο εν λόγω κράτος μέλος, μειουμένη κατά 15 %·». Άρθρο 3 Ο παρών κανονισμός αρχίζει να ισχύει την ημέρα της δημοσίευσής στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τις 6 Απριλίου 1987 με την επιφύλαξη: - τροποποιήσεως των νομισματικών εξισωτικών ποσών συναρτήσει της εξελίξεως των τιμών συναλλάγματος που αναφέρονται στο άρθρο 5 παράγραφος 2 στοιχείο β) του κανονισμού (ΕΟΚ) αριθ. 1677/85, - ενδεχομένης αποφάσεως του Συμβουλίου σε θέματα τιμών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Απριλίου 1987.

[Source: multi_eurlex | Tokens: 2818]